[{"text_idx": "#000008", "text": "Ikasleei agur esaten ari da Jesus. Triste eta lur jota ikusten ditu. Laster ez dute izango berekin. Nork bete haren hutsunea? Orain arte Jesus da arduratu beraiez, Jesusek ditu defenditu lege-maisu eta fariseuengandik, Jesus izan dute sostengu beren fede makal eta duda-mudazkoarentzat, Jesus aritu zaie Jainkoaren egia agerian jartzen, eta Jesusek dizkie agertu bere egitasmo gizatarraren hastapenak."}, {"text_idx": "#000009", "text": "Gogotsu mintzo zaie Jesus Espirituaz. Ez ditu umezurtz utzi nahi. Berak eskatuko dio Aitari eskutik utzi ez ditzan, \u00abbeste defendatzaile bat\u00bb eman diezaien \u00abbeti haiekin egon dadin\u00bb. \u00abEgiaren Espiritua\u00bb deitu dio Jesusek. Zer dago Jesusen hitz hauen pean?"}, {"text_idx": "#000010", "text": "\u00abEgiaren Espiritu hau\u00bb ez da nahastu behar doktrina batekin. Egia hau ez da bilatu behar teologoen liburuetan, ezta hierarkiaren dokumentuetan ere. Zerbait askoz sakonagoa da. Jesusek dio \u00abgurekin bizi dela eta gugan dagoela\u00bb. Arnasa da, indarra, argia, maitasuna... Jainkoaren azken misteriotik datorkiguna. Bihotz xume eta ustetsuaz behar diogu harrera egin."}, {"text_idx": "#000011", "text": "\u00abEgiaren Espiritu honek\u00bb ez gaitu bihurtzen egiaren \u00abjabe\u00bb. Ez datorkigu guk geure fedea beste batzuei ezartzeko, ezta ere guk inoren ortodoxia kontrolatzeko. Gu Jesusez umezurtz ez uzteko dator, eta gu egiari irekitzera gonbidatzera, Jesusen ebanjelioa entzunez, onartuz eta biziz."}, {"text_idx": "#000012", "text": "\u00abEgiaren Espiritu honek\u00bb ez gaitu egiten egiaren \u00abgordetzaile\u00bb, baizik testigu. Gure egitekoa ez da arerioekin eztabaidan jardutea, ezta borrokan aritzea edo inor menpean hartzea, baizik eta Ebanjelioaren egia bizitzea eta \u00abJesus maitatzea, haren aginduak betez\u00bb."}, {"text_idx": "#000013", "text": "\u00abEgiaren Espiritu hau\u00bb gutako bakoitzarengan dago, Jesusengandik aparta gaitzakeen edozer gauzatatik babestuz. Geure bihotza xume-xume irekitzera gonbidatzen gaitu Jainkoaren misterioari, biziaren Adiskide horri. Jainko honen bila ondradu eta egiaz dabilena, ez dabil Jainkoagandik urrun. Jesusek berak esan zuen behin batean: \u00ab Egiarena den orok entzuten du nire ahotsa\u00bb. Halaxe da."}, {"text_idx": "#000014", "text": "\u00abEgiaren Espiritu honek Jesusen egian bizitzera gonbidatzen gaitu geure gizartean, non askotan estrategia esaten baitzaio gezurrari; negozio esplotazioari; tolerantzia erantzukizunik ezari; eraikitako ordenu zuzengabekeriari; askatasun arbitrariotasunari; egiazaletasun errespeturik ezari..."}, {"text_idx": "#000015", "text": "Zer zentzu izan lezake Jesusen Elizak baldin eta geure elkarteetan \u00abegiaren Espiritua\u00bb galtzen utziko bagenu?"}, {"text_idx": "#000017", "text": "Zeinek hots egin ahalko luke Jesusen Berri Ona, hartarainoko arnasa-beharra eta esperantza-egarria duen gizartean?"}]